  Майя Бывальцева 10-тӥ инвожое Яр каргурт вӧзын бесерманъёслэн «Кӧрбан» элькун праздниксы ортчоз. Со кык арлы одӥг пол радъяськылэ, ивортэ Удмуртиысь Калыкъёслэн эшъяськон юртсылэн пресс-службаез. Элькун шулдыръяськонэ ӧтемын бесерманъёслэн тросэн улон интыосысьтызы — Балезино, Глаз, Юкаменск, Эгра, Яр но Можга ёросъёсысь — делегациос но творчествоя коллективъёс. Радъясьёслэн верамзыя, Кӧрбан — со ӟеч урожай курон понна вашкала вӧсяськон но курбон сётон. Вашкала сям-нерге ӵукна ошпиез вандонэн кутскылӥз, отчы пыриськисьёс инмаръёслы но вашкалаослы вазиськылӥзы, собере сӥль лымын йыды кеньырлэсь нерге ӝук пӧзьтылӥзы. Соку ини вӧсяськыны но ӝукез сиыны быдэс гуртэн люкаськылӥзы. «Праздникез ортчытонлэн инъетэз туэ луозы гур но ӝӧк — «Гур дорысь — ӝӧк борды». Бесерманъёс тыллэн чылкытатӥсь но утись кужымезлы оско. Ӝӧк сьӧрын вашкалаосынызы, инмаръёсын, лулъёсын «верасько», соослы сиён пукто», — вера праздниклэн режиссёрез Дмитрий Корепанов. «Кӧрбан» праздник дыръя пӧртэм площадкаос ужалозы. Котькуд куно бесерман сиён-юонъёсты пӧраны дышетскыны но «Возьвыл ӝӧк» пуконэ пыриськыны быгатоз. Праздниклэн радлыкез: 10.00 — 11.00 — куно пумитан 10.00 — 11.00 — «Гур дорын», бесерман сиён-юонъёсты гурын пӧранъя дышетонъёс 10.00 — 15.00 — «Вузкаронни», чеберлыко киужъёсын возьматон-вузкарон, сиён-юонэн вузкарон 11.00 — 11.45 — «Тӧршор», «Кӧрбан» праздникез сӥё-дано усьтон 11.45 — 12.00 — «Кӧрбан вӧсь», сям-нерге ӝукез вӧсян 12.00 — 13.00 — «Возьвыл ӝӧк» 12.00 — 14.00 — «Колёса питран», нылпиослы но семьяослы шудон программа 12.00 — 15.00 — «Кӧрбан шудонъёс», йӧскалык спорт амалъёсъя вожвылъяськонъёс, шудонъёс, конкурсъёс 12.30 — 14.00 — «Бесерман гуръёс», ёросъёсысь творчествоя коллективъёс понна площадка 14.00 — 15.00 — «Ми бесерманъёс», бесерман кылбурчилэн Михаил Федотовлэн творчествоезлы сӥзем возьматонъёсын площадка 15.00 — нимлыко делегациосты келян. Ватсалом, 10-тӥ инвожое Грак ёросысь Буббы (Иж-Бобья) гуртын поръёслэн «Семык» йӧскалык шулдыръяськонзы ортчоз. 12-тӥ инвожое Ижын удмуртъёслэн «Гербер» кар праздниксы радъяськоз, нош элькун «Гербер» 17-тӥ инвожое Можга кар вӧзын луоз. 8-тӥ пӧсьтолэзе Сарапулын бигеръёслэн «Сабантуй» шулдыръяськонзы ортчоз.  Тегъёс: Лулчеберет Яр Удмуртия праздникъёс бесерманъёс йӧслыкъёс  